EELNÕU

NARVA  LINNAVALITSUS

KORRALDUS

Narvas

Sotsiaalteenuste arendamiseks määratud vahendite

kasutamine isikliku abistaja teenuse arendamisele

1. ASJAOLUD JA MENETLUSE KÄIK

Narva linnas ei ole isikliku abistaja teenust, mida on võimalik osutada  neile, kelle elukoht rahvastikuregistri andmetel on Narva linn ja kes on raske või sügava puudega täisealised isikud või puuetega lapsed, kes õpivad tavakoolis (puue: nägemis- ja/või liikumispuue ja/või psüühiline erivajadus). Need on: 

· puuetega isikud;

· puuetega lastega pered;

· isikud, kes teenuse taotlemise perioodil saavad toimetulekutoetust;

· kodutud, vanglast vabanenud (samuti ennetähtaegselt) ja teised resotsialiseerimist ja sotsiaalset adapteerimist vajavad isikud;

· muud isikud, kes on Linnavalitsuse Sotsiaalkomisjoni poolt tunnistatud toimetulekuraskustega isikuteks.

Teenuse eesmärgiks on  võimaldada isikule elukvaliteedi tõus kõikides eluvaldkondades, luua paremad võimalused ühiskonnas toimetulekuks, aidata isikul realiseerida oma sotsiaalset aktiivsust, töötada, võtta osa õpingutest ja huvialaringidest

Teenuse tulemusena leevendatakse toimetulekuraskusi, võimaldatakse aktiivne osavõtt ühiskondlikust elust, parandatakse/säilitatakse isikute toimetulekuvõimet, tõstetakse teadlikkust sotsiaalsete probleemide lahendamisel, välditakse tõrjutust, vähendades sellega sotsiaaltoetuste vajadust.

Selle teenuse korraldamiseks on vaja SA Narva Linnaelamu ühiselamus Energia 6 asuvat kaks ruumi.

Vastavalt Vabariigi Valitsuse 22. veebruari 2007.a. määruse nr 51 „«2007.aasta riigieelarve seaduses» kohaliku omavalitsuse üksustele jooksvateks kuludeks tasandusfondi määratud eraldiste jaotamise ulatus, tingimused, kord ja jaotus” §-le 4 võib omavalitsusüksus kasutada kuni 60% eraldatud vahendites sotsiaaltoetuste maksmiseks või sotsiaalteenuste arendamise kuludeks.

Sotsiaalteenuste arendamise kuludeks loetakse kulusid, mis on suunatud edaspidiste toimetulekutoetuse summade vähendamisele või abivajavate isikute iseseisva toimetulemise pikemaajalisemaks parandamiseks ja sotsiaalteenuste käivitamiseks. Sotsiaalteenuste arendamise vahenditest tehtavad investeeringukulud ei tohi ületada 100 000 krooni iga loodava sotsiaalteenuse kohta.

Isikliku abistaja teenus on toetav teenus puuetega inimestele, resotsialiseerimist vajavatele  ja toimetulekuraskustega isikutele. Seega võib isikliku abistaja teenuse arendamise kulusid lugeda sotsiaalteenuste arendamise kuludeks.

 2. ÕIGUSLIKUD JÄRELDUSED

Vastavalt Narva Linnavolikogu 25.10.2007 otsusele nr 397 „2007.aasta tasandusfondis sotsiaalteenuste arendamiseks määratud vahendite kasutamise delegeerimine Narva Linnavalitsusele“ on Narva Linnavalitsusel õigus antud korraldust vastu võtta.

3. OTSUS

Lubada Narva linna Sotsiaalabiametil kasutada sotsiaaltoetuste ning -teenuste osutamiseks ja arendamiseks riigieelarvest määratud vahendeid  isikliku abistaja teenusele kuni 100 000 krooni.

4. RAKENDUSSÄTTED

4.1 Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

4.2 Korraldus  jõustub seadusega sätestatud korras.

